Ɛba apɔmuden mu a, nneεma ahodoɔ a εtaa ha mmarima dodoɔ no ara na wɔdwennwene ho kεse yε wɔn mpa mu agodie mu ahoɔden anaa mmɔdemmɔ a aba fam. Nna mu nkitahodie yε adeε baako a εtumi ma awareε gyina na εyε anika nso εsiane sε εno nso ka awadeε fapem ho. Nanso anigyesεm ne sε ɔhaw biara a εda adi wɔ mmarima ho fa nna mu nkitahodie ho no, εda adi ntεm ma wɔpε ho aduro ntεm a adɔkotafoɔ tumi sɔ ano ma no yε yie.
Yεka sε ɔbarima bi ntumi mmɔ ne ho mmɔden wɔ mpa mu anaasε n’ahoɔden wɔ fam a na yεpε sε yεkyerε sε, ɔne ɔbaa bi ahyia na ne ho antumi ansεpε no anaasε wantumi amma ɔbaa a ɔne no ahyia no ho ansεpε no wɔ nhyiamu no mu. Ne papa mu pa ara no, εsε sε anka ɔbaa ne ɔbarima no nyinaa ani tumi gye wɔ nna mu nhyiamudie no akyi, nanso sε ɔbarima bi antumi annya saa anigyeε no a yεka sε ne mpa mu ahoɔden wɔ fam.
Mpεn pii no, sei na εkɔ so wɔ ɔbarima ho ansa na watumi ne obi ahyia. Sε ɔbarima hunu ɔbaa bi na ne kɔn dɔ no sε ɔpε sε ɔne no nya nhyiamudie a, nsuo bi di kan kyinkyim de kɔ adwene no mu ma barima no nya adwene bi sε ɔpε sε ɔne ɔbaa no hyia. Ɛno akyi no, ntinintini a εfam ɔbarima no barima ho no nso keka ne ho ma ɔbarima no barima no sɔre anaasε εkanyan ne ho. Ɛno akyi nso ntini bi wɔ hɔ a εma atenka, εfiri aseε keka ne ho na εno na εma ɔbarima no te dεw bi wɔ nkitahodie no mu. Ntini a mogya nam mu no nso di mu ntintimman. Ɛtwa sε saa nneεma yinom nyinaa gyina tebea papa mu ansa na ɔbarima no atumi agyina ne nan so. Sε emu biara ho te kyema a, ɔbarima no rentumi mmɔ ne ho mmɔden wɔ mpa mu sεdeε εsε sε εyε no. Ɛkɔba no saa a yεka sε saa ɔbarima no yε mmerε wɔ mpam.
Hyε wei nso, sε ɔbarima bi ahoɔden wɔ nna mu nhyiamudie mu wɔ fam a, εtumi nya nsunsuansoɔ wɔ n’anigyeε so. Ɛmma n’ani nnye sεdeε εsε sε εyε no. Ɛsane nso yε nsεnkyerεnneε a εkyerε sε ɔhaw foforɔ bi wɔ nipadua no mu anaasε adwene no mu. Ɛno nti wohwε nneεma ahodoɔ a εda adi wɔ ɔbarima apɔmuden ho a, εno na εyε nsεnkyerεnneε a εdi kan a εma yεhunu sε yareε foforɔ bi wɔ nipadua no mu anaasε adwene no mu. Mpa mu mmɔdemmɔ a εwɔ fam no tumi kɔfa adwenemuhaw kakra ba. Ne saa nti yεtu fo sε wohunu nsesaeε bɔne biara wɔ wo mpa mu mmɔdemmɔ mu anaasε wohunu sε w’ahoɔden wɔ ho no rekɔ fam a, yε ntεm na kɔhunu wo dɔkota εsiane sε εbεtumi aba sε εyε yadeε foforɔ bi na εreda ne ho adi ama εho nsunsuansoɔ abεka wo mmɔdemmɔ.
Nsεkyerεnneε bεn na εda adi berε a ɔbarima bi ahoɔden aba fam wɔ mpa mu no?
Sε ɔbarima bi yε krawa anaasε ɔdɔ benada a, εda ne ho adi wɔ akwan ahodoɔ nnan so.
Deε εdi kan ne sε ɔbarima no anigyeε a ɔwɔ ma ɔbaa ba fam. Ɛtumi ba sε ɔnnya atenka mma ɔbaa biara anaa ne yere sε ɔne no nnya nna mu nkitahodie, a εmfa ho ne deε ɔbaa no bεyε no biara. Obi a ɔwɔ saa haw yi no mpo tumi de ne ho kame ne yere anaa ɔbaa biara bεboro abosome mmienu, a ne nyinaa firi anigyeε anaa atenka biara a ɔnnya sε ɔne ɔbaa bi nhyia mu nti.
Deε εtɔ so mmienu yε sε ɔbarima no barima ntumi nsɔre nnyina so. Sεdeε atwerε no adi aka no, ansa na ɔbarima bi bεtumi ne ɔbaa anya nna mu nhyiamudie no, nsuo bi kyinkyim, mogya nso bεgyina ntini a εwɔ ɔbarima no barima ho no mu sεdeε εbεboa ama no atumi agyina so kama. Nanso mmarima binom wɔ hɔ a saa ntinintini yi a εsε sε mogya fam no anya ɔhaw. Wei mma wɔn barima no ntumi nsɔre nnyina so bεyε simma mmienu koraa na asane adwodwo, εba no saa a yεtumi ka sε ɔbarima no mpa mu ahoɔden wɔ fam.
Deε εtɔ so mmeεnsa nso yε sε berε a nna mu nhyiamudie rekɔ so no, εsε sε ɔbarima no tumi de n’ahobaa nsuo gu ɔbaa no mu. Ebinom barima tumi dwodwo mpo wɔ berε a ɔnnya ne ɔbaa no nhyiaeε no. Sε ɔbarima ne ɔbaa nya nhyiamudie sei na ɔbarima no ntumi nto n’ahobaa nsuo ngu ɔbaa no mu a, na kyerε sε saa ɔbarima no wɔ ɔhaw.
Deε εtwa toɔ yε sε ɔbarima bi ne ɔbaa bεhyiam nanso ne ho ntumi nsane no anaasε ne ho ntumi mma.
Ɛyε sε woahunu nsεnkyerεnneεa εda adi ma wohunu sε woyε krawa anaasε εnte saa. Ɛba sε wohunu saa nsεnkyerεnneε yi mu bi wɔ wo ho a, mesrε wo mmu w’ani ngu so. Mma w’abam mmu nso. Hwε yie nso na wo ankasa woankɔpε w’aduro annom, mmom kɔhunu wo dɔkota ma ɔnhwε wo yie na ɔmmoa wo. Kae sε wobεkyε ama afoforɔ nso, εbεtumi aboa wo nua bi
